作者：唐珏
词牌/韵律：摸鱼儿

paragraphs: 渐沧浪、冻痕消尽。
琼丝初漾明镜。
鲛人夜翦龙髯滑，织就水晶帘冷。
凫叶净。
最好似、嫩荷半卷浮倩影。
玉流翠凝。
早枯豉融香，红盐和雪，醉齿嚼清莹。
功名梦，曾被秋风唤醒。
故人应动高兴。
悠然世味浑如水，千里旧怀谁省。
空对景。
奈回首、姑苏台畔愁波暝。
烟寒夜静。
但只有芳洲，苹花共老，何日泛归艇。